《挽王元美先生二百四十韵》
明代·胡应麟

泰岱崩颓日，乾坤混阖年。共惊梁木坏，谁拥劫灰然。

北极悲遗老，东吴泣大贤。八荒情惨怛，九域涕沦涟。

讣达鸡林外，神游鹿苑前。青牛应独跨，赤鲤讵同还。

忆昔嘉隆运，重看间气联。星移严子濑，岳降洞庭巅。

花甲庚寅兆，蓬弧戊子悬。贞元逢五百，盛美冠三千。

奕叶龙为种，苞苻凤集肩。脩眉扬八彩，异骨耸双颧。

毁齿惊闾族，垂髫诧里廛。应声题宝铗，唾手拾青钱。

玉陛晨宣唱，琼林昼锡筵。茏葱韦曲雾，摇曳杜陵烟。

柳岸青丝盒，桃堤赤玉鞭。墨花浮太液，囊草动甘泉。

东壁呈辉耀，西曹得静便。锐情三古上，矢志百王先。

尽却区中累，全收物外权。词林勤斲削，艺苑恣腾骞。

正始追遗躅，开元继绝綖。抟空孤翼上，历块众蹄竣。

历下论心最，新都托分坚。宗吴偕骏发，余李并蝉连。

南海携公实，西堂对惠连。张公江海契，徐子庙堂缘。

社自簪绅合，门仍韦布延。伶俜嘘谢叟，羁絷脱卢楩。

结侣摐金石，同心叶筦县。虹光摇海岳，雪色被幽燕。

入穴雏探虎，登坛耳握犍。遐踪恢孝武，陋习起成宣。

嶓冢千江派，昆崙万谷泉。五经凭发笥，六艺浩忘筌。

大笔笼檀左，雄章轧孟迁。漆园饶采掇，郑圃纵渔畋。

颂发商周蕴，诗紬汉魏诠。中郎同丽尔，都尉共超然。

八斗虚高第，三闾实冗员。兴深陶栗里，情逸谢临川。

叙述卑平子，铺张狭孟坚。灵光霞映桷，景福雾盈櫋。

只字摩穹壤，单辞耀幅𢄙。喑呜人自废，踔厉世无前。

楮墨时随溷，缃缣半矗椽。兰膏经岁竭，藜火彻明然。

阁上雠中垒，亭中阅太玄。多闻留偃赐，好学嗣颜骞。

急就章章疏，凡将字字笺。虫鱼评叔夜，科斗辨僧虔。

鼮鼠奇毛列，商羊独足拳。浮游无宿疾，贰负有遗骭。

狱底知神物，河边识女媊。流觞徵仲冶，威斗验承天。

待诏今方朔，司空旧茂先。编成罗艳异，志就薄夷坚。

腹贮须弥外，胸藏宛委还。诸刘惭博核，二沈谢覃研。

绝代难酬价，倾城易遘譞。桓文名藉藉，绛灌目睊睊。

道直元如矢，躬行更若弦。当门宁植蕙，曲径讵容荃。

萧艾纷投隙，椒兰竞搆愆。一麾辞豹尾，双佩拭龙渊。

易水悲歌歇，潢池武略宣。绿林韬剑戟，青土静弓弮。

屏翰风猷著，家门历数邅。高牙沦瀚海，大纛仆居延。

池水先波及，昆岗骤火延。乘时交鬼蜮，济恶剩蝗蝝。

刻木伤缧绁，肩舆询竹箯。千机同织贝，百足漫扶蚿。

鱼服恫谁诉，牛衣困自绠。形骸迷肮脏，手足竭胝胼。

痛切肠攒猬，熹微命缀蜒。痬薰肌彻骨，瘿决项流咽。

断绝张仪舌，轰豗石勒拳。韬钤明主惜，法网柄臣牵。

霹雳高空下，雷霆大地燀。魂飞巢压卵，胆夺栋颓枅。

进退身维谷，纵横泪若沺。刳心闻唳鹤，洒血和啼鹃。

星散华阳市，天回震泽瀍。善权扪紫翠，阳羡卜苍矸。

大泽偏容卧，长林不厌穿。扶筇升险绝，蹑屐犯危颠。

谢客西州墓，为农北海堧。楸梧存越峤，禾黍种吴田。

茂苑繁花丽，娄江秀麦䅌。开园邻绿野，筑室傍蓝田。

画栋金银列，雕楹绘垩填。奇峰俱岳麓，怪石尽平泉。

曲榭遥通竹，飞楼迥架梴。残山疑坠碣，剩水似浮滇。

橘柚连村树，芙蓉隔港沿。萍飔吹袭袭，葵露滴涓涓。

陇首珍禽戏，黔南语鸟儇。游人怀鞠■，冶女话鞦韆。

揖客长停哺，迎宾屡握鬈。交游太丘广，车骑孟尝阗。

急难时捐囷，逢迎岁竭廯。朱衣惊坐众，珠履入门骈。

别墅矜驰骑，行庖试击鲜。纷纭操脍脯，蹀躞骤连钱。

粣效虞悰制，茶呼陆羽煎。沈酣桑落会，潦倒竹林眠。

较罚逾金谷，移封隘酒泉。糟醨凭寄迹，曲米笑流涎。

鹦鹉玻璃杓，鸬鹚玳瑁棬。鸱夷浮菌惷，象鼻吸连卷。

笠泽槎头鲙，淞陵缩项鳊。连螯烹紫蟹，带甲供黄鳣。

水芡房房坼，山樱颗颗圆。儿拳呈紫蕨，佛手荐香橼。

馔敌郇厨美，羹嘲党帐膻。嵯峨薪代蜡，嗟咄豆成饘。

桂树时停楫，沙棠日扣舷。纶竿张氏舸，箫鼓孟家船。

登善文皇册，元常季直笺。玄圭铭大夏，苍佩琢于阗。

孟德台端瓦，乌曹椁上砖。月输求志费，日损卖文钱。

胜负天人定，升沈气运迁。辞家悲李密，伏阙恸王延。

浩荡新恩下，荧煌宿垢湔。勒铭同岘首，封冢象祈连。

纶綍飞朝宁，冠绅会陌阡。霜蹄仍剪拂，彩翮骤翩跹。

突兀烟霄上，嶒嵘日月边。三关劳控驭，两越寄旬宣。

太仆分司重，中丞节制全。空群留騄駬，异队别骃驙。

将毂频推楚，兵符半摄鄢。秋霜凝斧钺，晴旭照戈鋋。

嵾上攀名岳，沅湘涉大川。云低神女驾，月冷帝妃钿。

京兆鲜于敏，廷评定国虔。先驱驯䝟貐，密网化鹰鹯。

倏忽人情异，悲凉世态懁。青蝇从抵隙，白鸟任遗諓。

勇退羞罗雀，幽栖避跕鸢。世惊鹏偃息，自喜蠖蜿蜒。

展卷忻长日，悬书得大年。三苍勤剞劂，五纬罄雕镌。

钜碣新罗购，穹碑日本传。褒诛崇衮钺，晃朗切玑璇。

黼黻垂钟鼎，丝纶饰豆笾。江河驰藻绘，象纬错丹铅。

气色龙成彩，声华蚁集膻。家藏三郡集，童习二鸣编。

宝箓窥灵秘，真机握大还。入关遗世事，闭户息尘缘。

绀殿群嚣绝，清都百虑蠲。遗经翻损益，大道识坤乾。

真诰裁弘景，阴符注李筌。瑶函王母授，金榜木公嬗。

厌次东方朔，罗浮郭稚川。黄庭神煜煜，紫府息绵绵。

白石搀霞煮，丹珠滴露研。虚无游大洞，冲漠憩重渊。

取次蒲团熟，纵横木榻穿。低回迟鷟羽，隐约下鸾軿。

太上留函谷，先生叩竺乾。普陀谈五蕴，临济覈三玄。

作偈呈希运，题书谒大颠。孤峰凝独峙，古月证重圜。

砌上祗园果，池中法界莲。菩提垂宝地，香积布金田。

灵祐军持蹋，丹霞佛像㸐。直窥无始奥，真彻上乘禅。

隐豹藏林密，鸣驺入谷遄。玄纁何奕奕，束帛匪戋戋。

礼数三台接，恩光八座偏。长干邀卤簿，白下注旌旃。

东土明无二，南宗集大千。雨花台上句，桃业渡头篇。

元礼门如海，文通笔胜椽。世俱荣白傅，畴不慕青莲。

帝命劳疏广，臣心恋偓佺。归寻霞外侣，逝作地行仙。

放浪君平卜，逍遥善卷佃。陶朱频易蠡，博望几浮骞。

小阁披芳素，层轩搆碧涟。鸣琴娱茜峭，吹笛和潺湲。

大白凌周顗，深杯角郑虔。优游宽礼法，爽朗越拘挛。

拥髻回通德，脩蛾却丽娟。闺房閒窈窕，枕簟绝便嬛。

玉树前阶盛，金茎后裔绵。虹霓烂芝桂，雨露荫楠楩。

尺璧名高楚，千金骨市涓。流沙陈騕袅，汗血聚騝駽。

福履人生备，期颐众望颛。飧苓逾蓟训，辟谷度彭篯。

兜率仙宫丽，遮须梵宇妍。龙蛇占起陆，鸡犬候离𤲬。

共诧三彭伏，那期二竖蹎。肺愁司马渴，腰惜隐侯朘。

杜疟原难起，曹风不易痊。兰金辞管鲍，药石谢和扁。

骤解形骸缚，初离眷属缠。金棺来烨烨，玉舄去翩翩。

化鹄徒为尔，骑鲸固有焉。尚疑元放脱，翻忆令威翾。

烈魄抟箕尾，精魂落斗躔。夜台风淅淅，朝陇月娟娟。

震悼闻双阙，吞声届八埏。荣封符马鬣，异兆协牛眠。

大树英灵在，生刍涕泗溅。仓皇扪草屩，踯躅负寒毡。

片刺交文举，孤城托仲宣。风尘饶盼睐，湖海竭陶甄。

宗庙裳衣列，门墙裋褐褰。敢云千里足，突睹九方歅。

磊落孙阳御，驰驱祖逖鞭。虚怀悬藻镜，侧目任衡铨。

翠黛双弯妩，朱唇一笑嫣。无媒甘老大，不嫁抱婵娟。

异代瞻提挈，中途恨弃捐。佳人宁独立，国士讵同怜。

骨相成虚负，音容记勉旃。文漪空啸咏，碧浪罢延缘。

苦思啼庄舄，深悰泣郑玄。良工亡偃翟，巧匠失轮扁。

太室三花瘁，曹溪六叶跧。虚闻南岳让，滥拟石头迁。

迦叶神徒懵，维摩病岂然。城佳松郁郁，墓宿草芊芊。

郢国阳春绝，邯郸步骤𧾍。荒丘盘狡兔，高岭咽寒蝉。

堂后听丝竹，垆头渍酒绵。滂沱临大壑，呜邑问重泉。

宇宙遗空笈，乾坤入断弦。惟应四部稿，万古诵钧天。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。